Document ID: 32006D0275

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Απριλίου 2006
που τροποποιεί την απόφαση 95/320/ΕΚ σχετικά με τη συγκρότηση επιστημονικής επιτροπής για τα όρια έκθεσης, κατά τη διάρκεια της εργασίας, σε χημικές ουσίες
(2006/275/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Δυνάμει της απόφασης 95/320/ΕΚ της Επιτροπής (1) συγκροτείται η επιστημονική επιτροπή για τα όρια έκθεσης, κατά τη διάρκεια της εργασίας, σε χημικές ουσίες (εφεξής «η επιτροπή»).
(2)
Μετά την προσχώρηση των νέων κρατών μελών το 2004, οι διατάξεις της απόφασης 95/320/ΕΚ σχετικά με τη σύνθεση της επιτροπής δεν κρίνονται πλέον σκόπιμες.
(3)
Για να εξασφαλιστεί ότι η επιτροπή θα παρέχει μη μεροληπτικές επιστημονικές γνώμες υψηλής ποιότητας πρέπει τα μέλη της να είναι ανεξάρτητα και άκρως εξειδικευμένα. Είναι επίσης απαραίτητο να διατηρείται το αξιόλογο επίπεδο αποτελεσματικότητας της επιτροπής.
(4)
Ως εκ τούτου, η επιτροπή θα πρέπει να αποτελείται από 21 μέλη, κατ’ ανώτατο όριο, τα οποία θα επιλέγονται μεταξύ κατάλληλων υποψηφίων που θα προτείνονται από τα κράτη μέλη και θα διορίζονται από την Επιτροπή.
(5)
Η απόφαση 95/320/ΕΚ πρέπει να τροποποιηθεί ανάλογα,
ΑΠΟΦΑΣΙΖΕΙ:
Άρθρο μόνο
Στο άρθρο 3 της απόφασης 95/320/ΕΚ, οι παράγραφοι 1 και 2 αντικαθίστανται από τις ακόλουθες παραγράφους:
«1. Η επιτροπή αποτελείται από 21 μέλη, κατ’ ανώτατο όριο, τα οποία επιλέγονται μεταξύ κατάλληλων υποψηφίων που προτείνονται από τα κράτη μέλη και τα οποία καλύπτουν το πλήρες φάσμα των επιστημονικών ειδικοτήτων που απαιτούνται για την εκτέλεση της εντολής του άρθρου 2, στο οποίο περιλαμβάνονται, ιδίως, η χημεία, η τοξικολογία, η επιδημιολογία, η επαγγελματική ιατρική και η βιομηχανική υγιεινή, καθώς και η γενική αρμοδιότητα καθορισμού των οριακών τιμών επαγγελματικής έκθεσης.
2. Η Επιτροπή διορίζει τα μέλη της επιτροπής, βάσει της αποδεδειγμένης επιστημονικής πραγματογνωμοσύνης και πείρας τους όσον αφορά την ανάγκη κάλυψης των διαφόρων ειδικών τομέων.».
Βρυξέλλες, 10 Απριλίου 2006.

Labels: 0
1
9
15